‘EA’เดินสายโรดโชว์11จ.แห่ฟังดีเอ็นเอ
พลังงานบริสุทธิ์เดินสายโรดโชว์เตรียมขายไอพีโอ 560 ล้านหุ้น ด้าน &#8220;ดีเอ็นเอ&#8221; มั่นใจขายเกลี้ยง
7 ธ.ค. 2555

พลังงานบริสุทธิ์เดินสายโรดโชว์เตรียมขายไอพีโอ 560 ล้านหุ้น ด้าน “ดีเอ็นเอ” มั่นใจขายเกลี้ยง
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ ที่ปรึกษาการเงิน บริษัท พลังงานบริสุทธิ์ (EA) เปิดเผยว่า EA เริ่มเดินสายนำเสนอข้อมูล (โรดโชว์) 11 จังหวัด ตั้งแต่วันที่ 6 ธ.ค. ที่ จ.ชลบุรี จังหวัดแรก ก่อนเสนอขายหุ้นครั้งแรกให้ประชาชน (ไอพีโอ) จำนวน 560 ล้านหุ้น นำเงินไปลงทุนสร้างโรงไฟฟ้าพลังแสงอาทิตย์ขนาดกำลังผลิต 90 เมกะวัตต์ ที่ จ.นครสวรรค์ 
นายสมโภชน์ อาหุนัย ประธานเจ้าหน้าที่บริหาร EA กล่าวว่า การโรดโชว์ที่ จ.ชลบุรี นักลงทุนให้ความสนใจเข้าฟังจำนวนมาก เนื่องจาก EA เป็นธุรกิจพลังงานทดแทน ทั้งส่วนไบโอดีเซลและโรงไฟฟ้าพลังงานแสงอาทิตย์ เริ่มมีรายได้จากธุรกิจโรงไฟฟ้าพลังงานแสงอาทิตย์ตั้งแต่ไตรมาส 4 ปีนี้ 
นายประสิทธิ์ ศรีสุวรรณ ประธานเจ้าหน้าที่บริหาร บล.คันทรี่ กรุ๊ป (CGS) ผู้จัดจำหน่ายและรับประกันการจำหน่ายหุ้นเพิ่มทุนบริษัท ดีเอ็นเอ 2002 กล่าวว่า ผลโรดโชว์เสร็จสิ้น นักลงทุนตอบรับดีเกินคาด มั่นใจขายหุ้นหมดเกลี้ยง 
นายสามารถ ฉั่วศิริพัฒนา กรรมการผู้จัดการ DNA 2002 กล่าวว่า บริษัทมีจุดเด่นสินค้าสื่อโฮมเอ็นเตอร์เทนเมนท์ ทั้งสื่อสิ่งพิมพ์ ดีวีดี วีซีดี และซีดี เพลงภาพยนตร์ มีสาขาทั่วประเทศ 1,432 สาขา จุดจำหน่ายสินค้าครอบคลุมพื้นที่ ลูกค้าเป้าหมาย รายได้ส่วนใหญ่ 85% มาจากสินค้าภาพยนตร์และเพลง ผลดำเนินงานโตต่อเนื่อง 
ทั้งนี้ DNA จะเสนอขายหุ้น IPO จำนวน 160 ล้านหุ้น เข้าตลาด mai ภายในเดือน ธ.ค.นี้